Σχεδιασμός, Οργάνωση και υλοποίηση Προγραμμάτων Ολυμπιακής Παιδείας. Η εκπαιδευτική διάσταση του προγράμματος Ολυμπιακής Παιδείας των Ολυμπιακών Αγώνων Αθήνα 2004
Authors: Μακρής Αλέξανδρος 
Published: August 2021

Για την κατανόηση των αρχών του Ολυμπισμού και την εφαρμογή τους στην εκπαιδευτική πράξη, από τις αρχές της δεκαετίας του ‘70 θέματα Ολυμπιακής Παιδείας, άρχισαν να κινούν το ενδιαφέρον σε πολλούς ερευνητές. Στη συνέχεια το ενδιαφέρον εκδηλώθηκε και από εκπαιδευτικούς, αθλητικούς και κοινωνικούς φορείς, με σκοπό την εισαγωγή σχετικών προγραμμάτων στην εκπαίδευση. Σήμερα υλοποιούνται προγράμματα Ολυμπιακής Παιδείας σε πολλές χώρες του κόσμου και ιδιαίτερα την περίοδο των Ολυμπιακών Αγώνων. Στη χώρα μας, η Ολυμπιακή Παιδεία εντάχθηκε στο εκπαιδευτικό μας σύστημα στο τέλος της δεκαετίας του ΄90, με αφορμή την ανάληψη των Ολυμπιακών Αγώνων του 2004 και ήταν το μοναδικό πρόγραμμα στην εκπαίδευση, που εφαρμόσθηκε σχεδόν στο σύνολο των δημοσίων και ιδιωτικών σχολείων της χώρας. Έτσι σκοπός της εργασίας μας είναι να διερευνήσουμε, τις λειτουργίες και τα όρια παρέμβασης της Ολυμπιακής Παιδείας στην εκπαιδευτική διαδικασία, να εξετάσουμε τους στόχους και τις μεθόδους εφαρμογής της στο αναλυτικό πρόγραμμα σπουδών, μέσα στα πλαίσια της σύγχρονης παιδαγωγικής και να αναδείξουμε σημαντικά στοιχεία σχετικά με τον σχεδιασμό, την οργάνωση και την υλοποίηση προγραμμάτων Ολυμπιακής Παιδείας. Η μέθοδος με την οποία πραγματοποιήθηκε η έρευνα είναι η ανάλυση περιεχομένου και ως πηγές χρησιμοποιήθηκε, εκπαιδευτικό υλικό – εγχειρίδια, υπουργικές αποφάσεις, εγκύκλιοι, διατάγματα, νόμοι, αρχεία Υπουργείων ή άλλων σχετικών φορέων. Επίσης, πραγματοποιήθηκε λεπτομερής ανασκόπηση της βιβλιογραφίας, που περιελάμβανε αναζήτηση άρθρων, πρακτικών συνεδρίων, πρακτικών συνόδων και βιβλίων, σχετικών με την προβληματική της έρευνας. Σύμφωνα με τα αποτελέσματα διαπιστώνουμε ότι η Ολυμπιακή Παιδεία αποτελεί καινοτόμο εκπαιδευτική διαδικασία με παγκόσμια αναγνώριση. Στη χώρα μας, ο σχεδιασμός, η οργάνωση και η υλοποίηση του προγράμματος της Ολυμπιακής Παιδείας, απετέλεσε μια καινοτομία για την ελληνική πραγματικότητα. Οι αρχές της Ολυμπιακής παιδαγωγικής κατεύθυναν το πρόγραμμα της Ολυμπιακής παιδείας, αφού δημιουργήθηκε ένα σχέδιο, μέσω του οποίου συμπεριλήφθηκαν οι αρχές του Ολυμπιακού Χάρτη, οι ιστορικές και παιδαγωγικές βάσεις του Ολυμπισμού, λαμβάνοντας υπόψη τον σύγχρονο τρόπο ζωής και τις κοινωνικές εξελίξεις. Η εφαρμογή του συγκεκριμένου πλαισίου στην εκπαίδευση, είχε ως αποτέλεσμα την επίτευξη των σκοπών και των στόχων του προγράμματος, αλλά και την εισαγωγή νέων ιδεών και πρακτικών στην εκπαιδευτική διαδικασία όπως: •Υπήρξε αποδοχή του προγράμματος από το σύνολο της μαθητικής και εκπαιδευτικής κοινότητας.•Πραγματοποιήθηκε το άνοιγμα του σχολείου στην κοινωνία.•Υλοποιήθηκαν αξιόλογες δράσεις σύμφωνα με τις εκπαιδευτικές αρχές και αξίες του Ολυμπισμού.•Πραγματοποιήθηκε επιμόρφωση σε όλους τους εκπαιδευτικούς αλλά και όλους τους φορείς που συμμετείχαν στην υλοποίηση του προγράμματος.•Παρήχθη πλούσιο εκπαιδευτικό υλικό και προωθήθηκε η διαθεματικότητα και η διεπιστημονικότητα.•Χρησιμοποιήθηκαν καινοτόμοι μέθοδοι και μέσα διδασκαλίας.•Αναβαθμίστηκε η επιστημονική εγκυρότητα και ο ρόλος του εκπαιδευτικού Φυσικής Αγωγής.•Προωθήθηκε η συνεργασία μεταξύ των σχολείων της χώρας και του εξωτερικού.•Αναβαθμίστηκε ο ρόλος της σχολικής μονάδας και η λειτουργική της αυτονομία.•Προωθήθηκε ο σχολικός εθελοντισμός.•Προβλήθηκε η χώρα μας και προετοίμασε την κοινωνία να υποδεχθεί τους Ολυμπιακούς Αγώνες του 2004.Λέξεις κλειδιά: Ολυμπιακή Παιδεία, Ολυμπισμός, Εκπαίδευση, Ολυμπιακοί Αγώνες.